《次黄完仲见寄韵》
宋代·刘跂

读书老无味，记一辄忘十。视昔那得超，但觉有不及。

谁能求甚解，拘窘被书絷。为文亦尔尔，造语须易给。

未足解客嘲，况复令鬼泣。柴门一鹊噪，童稚迎信入。

开缄故人书，快阅惊喜集。新诗莹病目，俨若冰玉立。

才兼刘柳健，思鄙郊岛涩。定从西山来，爽气扶岌嶪。

惠然远见属，疑我故闲习。丛台三晋旧，镇静无警急。

府宽郎幕尊，森卫走呼吸。以兹书檄省，频岁息篇什。

神交庶暂对，恍不阂川隰。卢溪白士薮，野处分屣笠。

如闻趣归装，早作下车揖。吾庐虽庳陋，雅亦便樵汲。

无酒或过雄，有酒谁馈伋。何时甲乙第，版筑见君葺。

比邻或借倩，梨枣亦得拾。不耻共秃翁，相携走城邑。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。